section_heading: 2011.
paragraph_text: Propušta Queens i ide na Wimbledon. U prvom kolu pobjeđuje Chardyja, u drugom Andersona, u trećem Marcosa Baghdatisa, u osmini završnice Mikaëla Llodru. Na putu do vrha svladan je i mladi tenisač iz Australije Bernard Tomić s 3:1. U borbi za svoju prvu završnicu na Wimbledonu, pao je i Jo-Wilfried Tsonga s 3:1. Ovom pobjedom, srpski tenisač popeo se na prvo mjesto liste, prvi put u karijeri. U završnici Wimbledona pobijedio je Rafaela Nadala rezultatom 6:4, 6:1, 1:6, 6:3, i tako osvojio prvi put Wimbledon i treću Grand Slam titulu u karijeri. Nakon ove pobjede vratio se u Beograd gdje je doživio veliki doček ispred Skupštine grada Beograda. Samo mjesec dana kasnije, na Masters turniru u Montrealu, uspijeva pobijediti Davidenka, Čilića, Monfilsa, Tsongu, a u završnici poslije dugog i neizvjesnog meča završnice s Fishom, uspio pobijediti u tri duga seta i tako postati prvi igrač svijeta koji je osvojio pet Mastersa u jednoj sezoni, prvi igrač svijeta koji je pobijedio na 5 uzastopnih Mastersa na kojima je sudjelovao, te drugi igrač (uz Samprasa) koji je osvojio turnir na kojem je sudjelovao nakon što je postao prvi igrač na ATP ljestvici. Novak do sada ima 10 Mastersa, a samo u ovoj godini je osvojio pola tih Mastersa. Sljedećeg tjedna na turniru u Cincinnatiju u 2. kolu pobijedio je 19-godišnjeg Ryana Harrisona (SAD), u trećem Štěpáneka, a zatim je u težem meču svladao Monfilsa (3:6, 6:4, 6:3). U poluzavršnici ga je čekao Berdych. Đoković je dobio 1. set 7:5 nakon što je vratio izgubljeni servis, a odmah nakon 1. seta Berdych je predao meč zbog povrede ramena. U 6. završnici na turnirima Masters serije u 2011. godini Đoković je pretrpio tek drugi poraz u sezoni nakon što je, također zbog ozljede ramena, ali i umora, predao meč Murrayju kod rezultata 4:6, 0:3. Ipak, ozljeda je sanirana i Đoković je došao na US Open kao 1. nositelj, prvi put u karijeri na nekom Grand Slamu. U 1. kolu Conora Nilanda iz Irske predao mu je meč pri rezultatu 6:0, 5:1 zbog trovanja hranom. U 2. kolu dominirao je protiv Argentinca Carlosa Berlocqa. Nakon toga je poklekao i Davidenko (6:3, 6:4, 6:2), a zatim i nova ukrajinska nada, Aleksandar Dolgopolov, također u 3 seta (7:6, 6:4, 6:2; rezultat u 13. gemu 1. seta bio je 16:14). Tako se Đoković plasirao u četvrtzavršnicu, u kojoj ga je čekao sunarodnjak Janko Tipsarević. Meč je završen predajom Tipsarevića zbog povrede tetive pri vodstvu Đokovića od 2:1 u setovima i 3:0 u 4. setu. Poluzavršnica je bila protiv Federera i opet je bila antologijska. Naime, Đoković je uspio preokrenuti zaostatak od 2:0 u setovima i pobijediti Federera 4. put ove sezone rezultatom 6:7, 4:6, 6:3, 6:2, 7:5, spasivši pritom 2 meč lopte na Federerov servis kod 5:3 (40:15) u 5. setu. Đokovićev hrabri forehand-cross return na prvu Federerovu meč-loptu imao je dosta odjeka u medijima. Teniska legenda John McEnroe nazvao je taj udarac "jednim od najboljih udaraca svih vremena". Nakon ovog spektakularnog preokreta na red je došla repriza završnice od prošle godine protiv Nadala. Ovaj put slavio je Đoković 6:2, 6:4, 6:7, 6:1 i tako osvojio svoj prvi US Open nakon dvije ranije izgubljene završnice. Unatoč rezultatu, meč je bio jedan od tjelesno najiscrpljujućih mečeva ove sezone i trajao je 4 sata i 10 minuta. Nakon što je osvojio 1. gem u 4. setu, Đoković je zatražio medicinsku pomoć. Ovom pobjedom Đoković je osvojio svoj 10. turnir ove sezone i tako postao tek šesti tenisač koji je osvojio 3 Grand Slama u jednoj kalendarskoj godini. Također je postao drugi tenisač koji je na putu do Grand Slam titule pobijedio i Federera i Nadala u uzastopnim mečevima (prvi je to uradio Del Potro 2009. godine, također na US Openu). Za pobjedu je dobio 2,3 milijuna dolara, čime je došao do zarade od 10,609.318 dolara (do 13. rujna) i tako postavio novi rekord po zaradi u jednoj sezoni (s još 2 preostala njena mjeseca). Konačno, Đoković je postao prvi tenisač koji je osvojio titulu na Grand Slamu kao debitant na broju 1 ATP ljestvice nakon Couriereve pobjede na Roland Garrosu 1992.